પ્રીતિબહેન સોનીનાં લગ્ન ૨૦૧૨માં મૌલિનભાઇ સાથે થયાં હતાં. ૨૦૧૩માં કોઇ કારણસર અણબનાવ બનતાં તેઓનો કોર્ટમાં કેસ ચાલ્યો હતો, જોકે બાદમાં બંને પરિવારજનો વચ્ચે સમાધાન થયું હતું. પ્રીતિબહેન તેમના પતિ સાથે મણિપુર ખાતે આવેલા મકાનમાં રહેતાં હતાં. માર્ચ મહિનામાં ચિંતન પંડ્યા નામની વ્યક્તિ પ્રીતિબહેનનાં માતા-પિતાના ઘરે આવી હતી અને તેમની પુત્રીના છૂટાછેડા અંગે પૂછપરછ કરી હતી, જોકે તેમની ત્રણેયમાંથી એક પણ પુત્રીના છૂટાછેડા ન થયા હોવાનું જણાવતાં ચિંતને જણાવ્યું હતું કે મૌલિન સોનીએ તેની બહેન માર્ગી પંડ્યા સાથે સંબંધ નક્કી કર્યો છે. આ અંગે મૌલિનની પૂછપરછ કરાતાં તેની ચારેય બહેનો અને માતા-પિતાના દબાણથી રૂ. ૧૦૦ના સ્ટેમ્પ પેપર પર છૂટાછેડાના નકલી દસ્તાવેજો તેણે બનાવી દીધા હતા.